ইজরায়েলে ক্ষেপণাস্ত্র হামলা! লেবাননকে পাল্টা জবাব ইহুদি সেনার

ওয়েব ডেস্ক: মধ্যপ্রাচ্যে (Middle East Conflict) আবারও বেজে উঠেছে যুদ্ধের দামামা! সাম্প্রতিক পরিস্থিতি অন্তত সেদিকেই ইঙ্গিত দিচ্ছে। লেবানন (Lebanon) থেকে একের পর এক রকেট ছোড়া হচ্ছে ইজরায়েলের (Israel) দিকে। এদিকে আবার পাল্টা জবাবে কামান ও বিমান হামলা চালাচ্ছে ইজরায়েলি সেনা। এই অবস্থার মাঝে আবার নতুন করে হুঁশিয়ারি দিয়েছেন লেবাননের প্রধানমন্ত্রী নওয়াফ সালাম। তাঁর বক্তব্য, এই হামলার মাধ্যমে মধ্যপ্রাচ্যকে আরও এক ভয়ঙ্কর যুদ্ধের দিকে ঠেলে দিচ্ছে ইজরায়েল।

শনিবার ইজরায়েল ডিফেন্স ফোর্স (Israel Defense Force) জানিয়েছে, লেবানন থেকে ছোড়া একাধিক ক্ষেপণাস্ত্রের মধ্যে তিনটি প্রতিহত করা হয়েছে। তবে কিছু ক্ষেপণাস্ত্র ইজরায়েলের ভূখণ্ডে আঘাত হেনেছে। এর জবাবে দক্ষিণ লেবাননের ইয়াহমোর শহরে ব্যাপক গোলাবর্ষণ চালায় ইজরায়েলি সেনা। উল্লেখযোগ্য বিষয় হল, গত ডিসেম্বরের পর এবারই প্রথম লেবানন থেকে সরাসরি রকেট হামলা হল ইজরায়েলে।

আরও পড়ুন: গাজায় নিকেশ হামাসের গোয়েন্দা প্রধান! বড় দাবি ইজরায়েলি সেনার

প্রসঙ্গত, ২০২৩ সালের অক্টোবর থেকে হামাসের বিরুদ্ধে সামরিক অভিযান শুরু করে ইজরায়েল। যদিও চলতি বছরের জানুয়ারিতে সাময়িক যুদ্ধবিরতি ঘোষণা করা হয়েছিল। কিন্তু মাত্র দুই মাস পরই ফের নতুন করে সংঘর্ষ শুরু হয়। গত মঙ্গলবার থেকে ইজরায়েলি সেনার হামলায় গাজায় ২০০ শিশু-সহ ৬০০ জনেরও বেশি প্যালেস্তিনীয় নিহত হয়েছেন।

এই রক্তক্ষয়ী যুদ্ধের মধ্যেই এবার লেবানন থেকে হামলা এবং ইজরায়েলের পাল্টা হামলা মধ্যপ্রাচ্যকে এক নতুন সংকটের দিকে ঠেলে দিচ্ছে বলে মনে করছেন বিশেষজ্ঞরা। পরিস্থিতি নিয়ন্ত্রণের জন্য আন্তর্জাতিক মহলের হস্তক্ষেপ প্রয়োজন বলে মত রাজনৈতিক বিশ্লেষকদের।